Хасэм и псалъэ
Тэрч къалэм щекIуэкIащ Джылахъстэней Адыгэ Хасэм и зи чэзу зэIущIэ.
Ар теухуат къыдэкIуэтей щIэблэр мыхъумыщIагъэм щыхъума зэрыхъуну Iэмал- хэм.
ЗэIущIэм хэтащ Тэрч къалэм щызэхэт Хасэ къудамэм, зауэмрэ лэжьыгъэмрэ я ветеранхэм я къалэ Советым, сабий творчествэмкIэ унэм я лIыкIуэхэр, дин лэжьакIуэхэр. Ахэр гурыIуэгъуэу тепсэлъыхьащ щIалэгъуалэм нобэ ягъуэтын хуей гулъытэм, ахэр зыщIэпIыкIыпхъэ щапхъэфIхэм, лэжьапIэншагъэм, зэманым щытепщэ хъуа щIэныгъэншагъэм къыдэкIуэ Iэужь Iейхэм. Апхуэдэу зэхуэсым къекIуэлIахэм къыхагъэщащ мамырыгъэр зи лъабжьэ ислъамым теухуа дерсхэр зэблэмышауэ, тэмэму ныбжьыщIэхэм ябгъэдэлъхьэныр дин лэжьакIуэхэм я мызакъуэу, Хасэм хэт дэтхэнэми и къалэну щытын зэрыхуейр. Зэхыхьэм кърихьэлIахэр зэгурыIуащ щIэблэ узыншэм къежьапIэ хуэхъу псэкупсэ гъэсэныгъэр къэмытIэсхъэн папщIэ гъащIэ, лэжьыгъэ гъуэгуанэ кIыхь къезыхьэлIа нэхъыжьхэр сабий садхэмрэ школхэмрэ щIэх-щIэхыурэ кIуэн, щIэблэм ядэлэжьэн зэрыхуеймкIэ.
Хасэр зэтепсэлъыхьа Iуэхухэм ятеухуа унафэ пыухыкIахэри къащтащ.
Шэрэдж Дисэ.
